Source: https://www.riigiteataja.ee/akt/13060527
Timestamp: 2019-11-17 11:28:46+00:00
Document Index: 6905861

Matched Legal Cases: ['§ 3', '§ 4', '§ 5', '§ 6', '§ 7', '§ 91', '§ 34', '§ 3', '§ 4', '§ 5', '§ 6', '§ 7']

Perroonil teostatava tehnilise järelevalve kord ja aruande vormid Eesti lennuvälju kasutavate Euroopa Liitu mittekuuluvate riikide ning Euroopa Liidu liikmesriikide õhusõidukite suhtes – Riigi Teataja
Perroonil teostatava tehnilise järelevalve kord ja aruande vormid Eesti lennuvälju kasutavate Euroopa Liitu mittekuuluvate riikide ning Euroopa Liidu liikmesriikide õhusõidukite suhtes
Perroonil teostatava tehnilise järelevalve kord ja aruande vormid Eesti lennuvälju kasutavate Euroopa Liitu mittekuuluvate riikide ning Euroopa Liidu liikmesriikide õhusõidukite suhtes - sisukord
§ 3 Kontrolli objekt
§ 4 Kontrolli läbiviimine
§ 5 Kontrolli tulemused
§ 6 Õhusõidukile lennukeelu andmine
§ 7 Teabevahetus
Vastu võetud 01.03.2006 nr 21
RTL 2006, 22, 373
17.10.2008 RTL 2008, 87, 1222 03.11.2008
Määrus kehtestatakse «Lennundusseaduse» § 91 lõike 3 alusel.
Käesoleva määrusega kehtestatakse Eesti lennuvälju kasutavate Euroopa Liitu mittekuuluvate riikide ning Euroopa Liidu liikmesriikide õhusõidukite perroonil teostatava tehnilise järelevalve (edaspidi kontrolli) kord ja aruande vormid.
1) rahvusvahelised ohutusstandardid – kontrollimise ajal kehtivad 1944. aasta Chicago rahvusvahelise tsiviillennunduse konventsioonis ja selle lisades (edaspidi konventsioon) sisalduvad ohutusstandardid;
2) välisriigi õhusõiduk – käesoleva määruse paragrahvis 1 nimetatud tsiviilõhusõiduk, mida ei käitata Eesti ettevõtja poolt ja/või mis ei kuulu Lennuameti järelevalve alla;
3) lennuväli – lennuväli või kopteriväljak lennundusseaduse § 34 tähenduses.
§ 3. Kontrolli objekt
(1) Kontrolli objektiks on välisriigi õhusõiduk, mille puhul on alust kahtlustada selle mittevastavust rahvusvahelistele ohutusstandarditele, ja:
1) mille kohta on saadud teavet puuduliku hoolduse, ilmselgete kahjustuste, rikete või puuduste kohta;
2) mille puhul on saadud teavet, et õhusõiduk on sooritanud ebaharilikke manöövreid;
3) mille puhul eelmise samalaadse kontrolli käigus ilmnesid õhusõiduki mittevastavused rahvusvahelistele ohutusstandarditele ning on põhjust arvata, et need ei ole kõrvaldatud;
4) mille kohta on andmeid, et õhusõiduki registreerinud riigi pädevad asutused ei teosta nõuetekohast ohutusalast järelevalvet;
5) mille käitaja kohta laekunud teave annab alust kahtlustada kõrvalekaldumist rahvusvahelistest ohutusstandarditest või mille käitaja poolt kasutatava muu õhusõiduki eelmise samalaadse kontrollimise käigus ilmnesid puudused.
(2) Välisriikide õhusõidukeid võib kontrollida ka lõikes 1 nimetatud aluste puudumisel.
§ 4. Kontrolli läbiviimine
(1) Välisriikide õhusõidukite kontrolli teostab Lennuamet.
(2) Välisriigi õhusõidukil kontrollitakse käesoleva määruse lisas 2 sätestatud vormi kohase perroonil kontrolli aruande alusel õhusõiduki käitamiseks vajalike dokumentide olemasolu ja vastavust rahvusvahelistele ohutusstandarditele, meeskonna vastavust rahvusvahelistele ohutusstandarditele, õhusõiduki tehnilist seisukorda, varustust, lasti ja lastiveotingimusi ning nende vastavust rahvusvahelistele ohutusstandarditele. Õhusõiduki kontrollimisel võetakse lisaks arvesse ka õhusõiduki tootja kehtestatud standardeid.
[RTL 2008, 87, 1222 - jõust. 03.11.2008]
(3) Konventsiooniga mitteühinenud riigi õhusõidukeid kontrollitakse samadel tingimustel ja ulatuses kui nimetatud konventsiooniga ühinenud riikide õhusõidukeid.
(4) Kontrolli teostamiseks kogub järelevalvet teostav ametnik teavet järgmistest allikatest:
1) pilootide aruanded;
2) hooldusorganisatsioonide aruanded;
3) lennuohutust mõjutavate juhtumite aruanded;
4) liikmesriikide pädevatest asutustest sõltumatute organisatsioonide poolt esitatud teave;
5) kaebused.
(5) Lõikes 4 nimetatud teave kantakse käesoleva määruse lisas 1 toodud standardaruande vormile.
(6) Kui teavet õhusõiduki puuduste kohta antakse Lennuametile vabatahtlikult, ei märgita kontrollimise aruannetesse sellise teabe allikat.
(7) Kui õhusõiduki käitaja esindajat ei ole võimalik teavitada või kui käitaja esindaja ei viibi õhusõidukis või selle ümbruses, siis õhusõiduki kontrolli käesoleva määruse mõistes ei teostata. Sellisel juhul viiakse läbi õhusõiduki visuaalne välispidine kontroll.
(8) Õhusõiduki kontrollimisega ei tohi põhjustada käitajale õhusõiduki kavandatud väljumisajas põhjendamatut viivitust. Põhjendatud viivituseks loetakse kahtlusi seoses lennuks ettevalmistumise nõuetekohasusega ning õhusõiduki lennukõlblikkusega või muid asjaolusid, mis võivad mõjutada õhusõiduki ja selles viibijate ohutust.
§ 5. Kontrolli tulemused
(1) Pärast kontrolli teostamist koostatakse käesoleva määruse lisas 2 sätestatud vormi kohane perroonil kontrollimise aruanne ja lisa 3 kohane kontrollakt (edaspidi kontrollakt).
(2) Kontrolli käigus tuvastatud mittevastavused rahvusvahelistele ohutusstandarditele liigitatakse järgmiselt:
1) esimese kategooria puudus – ei mõjuta õhusõiduki ohutut käitamist märkimisväärselt;
2) teise kategooria puudus – võib mõjutada õhusõiduki ohutut käitamist olulisel määral;
3) kolmanda kategooria puudus – võib mõjutada õhusõiduki ohutut käitamist väga oluliselt.
(3) Perroonil kontrollimise aruanne ja kontrollakt hõlmab ka teavet kontrollimise järgselt tarvitusele võetavate meetmete kohta, millisteks võivad olla:
1) õhusõidukile lennukeelu andmine;
2) vajalikud parandusmeetmed;
3) kontakteerumine käitaja päritoluriigi või õhusõiduki registreerijariigi pädeva asutusega;
4) õhusõiduki käitaja poolt võetud meetmed puuduste likvideerimiseks.
5) lennuettevõtjale tegevuskeelu kehtestamine Euroopa Parlamendi ja nõukogu määruse (EÜ) nr 2111/2005, mis käsitleb ühenduse nimekirja, millesse kantakse lennuettevõtjad, kelle suhtes kohaldatakse ühenduse piires tegevuskeeldu, koostamist ja lennureisijate teavitamist lendu teenindavast lennuettevõtjast ning millega tunnistatakse kehtetuks direktiivi 2004/36/EÜ artikkel 9 (ELT L 344, 27.12.2005, lk 15–22), mõistes.
(4) Kontrolli tulemustest teavitab järelevalvet teostav ametnik õhusõiduki kaptenit, tema eemalolekul lennumeeskonna liiget või õhusõiduki käitaja esindajat. Kontrolli tulemustest teavitamine vormistatakse kontrollaktina.
(5) Kui kontrolli käigus tuvastati teise või kolmanda kategooria puudusi, edastatakse perroonil kontrollimise aruanne õhusõiduki käitajale ja asjaomastele pädevatele asutustele.
§ 6. Õhusõidukile lennukeelu andmine
(1) Kolmanda kategooria puuduse tuvastamise korral keelab järelevalvet teostav ametnik välisriigi õhusõiduki väljumise Eestis asuvalt lennuväljalt kuni puuduste kõrvaldamiseni.
§ 7. Teabevahetus
(1) Lennuamet edastab viivitamata käesoleva määruse lisade 1 ja 2 kohase aruande Euroopa Lennuohutusametile, Euroopa Komisjonile ning vastava taotluse korral liikmesriikide pädevatele asutustele.
(11) Lennuamet edastab Euroopa Lennuohutusametile igakuise lisa 2 kohase aruande õhusõiduki kontrolli järel rakendatud meetmete kohta.
(2) Lennuamet edastab liikmesriikide pädevate asutuste nõudel infot läbiviidud kontrollimiste ja välisriigi õhusõidukite liikumiste arvu kohta rahvusvaheliseks liikluseks avatud lennuväljadel või kopteriväljakutel.
(3) Kui aruanded osundavad, et õhusõiduk ei vasta rahvusvahelistele ohutusstandarditele ja õhusõiduki käitamine võib olla ohtlik, edastatakse standardaruanne ja perroonil kontrollimise aruanne viivitamata liikmesriikide pädevatele asutustele.
Käesolevat määrust rakendatakse 2006. aasta 1. märtsist.
1 Euroopa Parlamendi ja nõukogu direktiiv 2004/36/EÜ ühenduse lennujaamu kasutavate kolmandate riikide õhusõidukite ohutuse kohta (ELT L 43, 30.04.2004, lk 76–86), muudetud määrustega (EÜ) nr 2111/2005 (ELT L 344, 27.12.2005, lk 15–22) ja 216/2008 (ELT L 79, 19.3.2008, lk 1–49) ning direktiiviga 2008/49/EÜ (ELT L 109, 19.4.2008, lk 17–26).